Als isch im Alder vunn grad mol siwwe Johr dursch Heirat in die Palz kumme bin, hot ma misch aach moiner neie Oma vorgschdellt.  Die Oma hot leischt vorgebeigt uffm Stuhl ghoggt, mit dick eigewickeldte Wasserbää, unn hot ä klägriekarierdie Kiddelscherz okabbt. Sie hot misch Klää genau beobacht,  un pletzlich mim Blitze in de Aache gfrocht: Widdu paa Grummbeere? Isch hann erschd ganed gewisst, was die nei Oma vun mer will.  Do aus Mannem, wo isch her kumme bin uns Redde gelärnt hab, hots des Wort Grummbeer garnet gewwe, un so hab isch kläner Knopp vor derer Oma gschdanne, unn hab erschtemol gschluggt, bevor isch mer gedacht hab, was isch hab des hab isch. Aller hab isch mim Kopp gnickt unn joh gsacht. Die Oma hot uff de Kischedisch newer sich in e Dudd gelangt, unn hot mer ä paar  Mazibankadoffle gewwe. Mei Endscheidung joh zu denne Grummbeere zu sache war also goldrischdisch un die hämmer werklisch gschmeggt.  Ä paar Woche später is moin Vadder mit mer zum Handrisch Bauer gange. Mer ware im Hof gschdanne als de Handrisch in seine schwere babische Gummistiffle uff uns zugschtappft kumme is, un gfrocht hot: Ihr kumme wesche de Grummbeere, gell? Isch hab misch glei so gfräät, dass isch blitzrode Ohre griegt hab. Kummen grad mit, die schdehn in de Scheier. Mir hinnerm Handrisch her.  In de Scheier schdehe mar vor jede Menge Segg mit Grummbeere, ihr kenn eisch vorschdelle, mei Bewunnerung fer de Handrisch is ins unermesslische gschdigge, so rieeesegrose Segg nur mit Marzibankartoffle! So losse isch mer als Neibirger vunn Schaurumm die Palz gefalle.  Dehäm okumme hab isch denn Sack nadierlich glei uffgeknibbelt un feschtschdelle misse, was in demm riese Sack war, nämlich nix anneres als erdverkruschdede Kadoffle. Do hab isch awwer bleed aus de Wesch geguggt. Seidem wees isch, dass in  de Pfalz Grummbeere ned glei Grummbeere sinn. Un dass nur e paar Meder iwwer de Rhei niwwer, ers ä paar kleene awwer wischdische Unnerschiede gibt.  Awwer isch dät mähne, dass isch jetz enn rischdische Pälzer worre bin, denn isch ess die rischdische Pälzer Grummbeere, jetz wo isch ä paar Johr elder bin, liewer wie die siese noochgemachde.